
Për disa shtesa në udhëzimin nr. 17, datë 13.5.2008 “Për tatimin mbi vlerën e shtuar”, TË ndryshuar

Në mbështetje të nenit 102, pika 4 të Kushtetutës së Republikës së Shqipërisë, si dhe në zbatim të ligjit nr. 7928, datë 27.4.1995 “Për tatimin mbi vlerën e shtuar”, të ndryshuar, Ministri i Financave

Udhëzon:

Në udhëzimin nr. 17, datë 13.5.2008 “Për TVSH-në”, të ndryshuar, bëhen shtesat e mëposhtme:
1. Pika 8.7 “Operacionet hidrokarbure”, ndryshon si më poshtë:
I) Në paragrafin e parë pas shprehjes “zhvillimit të operacioneve hidrokarbure” shtohet paragrafi:
Kontraktori ose nënkontraktori paraqet pranë Drejtorisë Rajonale Tatimore në të cilën është i regjistruar:
1. Vërtetimin (origjinal) ose kopje të noterizuar, të lëshuar në emër të tij nga Agjencia Kombëtare e Burimeve Natyrore (AKBN), ku të përcaktohet se shërbimi që do të furnizohet është i lidhur me realizimin e fazave të kërkimit dhe të zhvillimit të operacioneve hidrokarbure.
2. Kopje të marrëveshjes së hidrokarbureve të lidhur ndërmjet kontraktorit dhe qeverisë shqiptare.
3. Kopje të kontratës së lidhur midis kontraktorit të operacioneve hidrokarbure dhe nënkontraktorit të tij në rastin kur furnizimi që do të kryhet realizohet nga nënkontraktori.
II. Paragrafi me përmbajtjen e mëposhtme shfuqizohet:
“Në rastin e importimit të nënprodukteve të naftës, për nevojat e veta, nga subjektet e kërkimit të naftës dhe të vënies në shfrytëzim të zonave naftëmbajtëse, përjashtimi nga TVSH-ja jepet për produktet dhe sasitë e përcaktuara në autorizimet e përjashtimit të akcizës, të lëshuara nga Drejtoria e Përgjithshme e Tatimeve, në bazë të udhëzimit të përbashkët të Ministrit të Financave dhe Ministrit të Ekonomisë, Tregtisë dhe Energjetikës, udhëzimit nr. 3, datë 4.5.2012 “Për përcaktimin dhe dokumentimin e sasive të nënprodukteve të naftës, të importura për nevojat e veta, nga shoqëritë e kërkimit të naftës dhe të vënies në shfrytëzim të zonave naftëmbajtëse”.
3. Në pikën 19.5 “Raste të veçanta për trajtimin e së drejtës për kreditimin e TVSH-së”, bëhen këto shtesa:
Në sesionin I “Ndërtim” pas shkronjës “d” shtohet shkronja “dh” me këtë përmbajtje:
“dh) prodhim tullash dhe tjegullash	33%”
Në sesionin II “Transport” pas shkronjës “b” shtohet shkronja “c” me këtë përmbajtje:
“c) Transport mallrash me mjete teknologjike	78%”.
4. Pas pikës 20.3, shtohet pika 20.4, me këtë përmbajtje:
20.4 Në zbatim të nenit 26 të ligjit nr. 9840, datë 10.12.2007 “Për ratifikimin e “Marrëveshjes kuadër ndërmjet Këshillit të Ministrave të Republikës së Shqipërisë dhe Komisionit të Komuniteteve Europiane për rregullat e bashkëpunimit për asistencën për Shqipërinë, në kuadër të zbatimit të instrumentit të parazgjerimit (IPA)” kontratorët (organizatat jofitimprurëse) e projekteve të financuara nga IPA rimbursohen nga Drejtoria Rajonale Tatimore për TVSH-në e paguar në blerjen e mallrave dhe shërbimeve në kuadër të të tilla projekteve, pas dorëzimit të kërkesës për rimbursim TVSH dhe dokumenteve të tjera të nevojshme sipas këtij udhëzimi.
Me lidhjen e kontratës me delegacionin e KE-së në Tiranë, OJF-të duhet të bëjnë një kërkesë pranë drejtorisë rajonale tatimore ku janë të regjistruar si OJF, për regjistrim për efekt rimbursimi TVSH-je në kuadër të zbatimit të projektit IPA, duke i bashkëlidhur dokumentet e mëposhtme:
a) Një kopje të kontratës së noterizuar midis OJF-ve dhe delegacionit të KE-së në Tiranë, në gjuhën shqipe dhe angleze;
b) Emrin e projektit në gjuhën shqipe dhe angleze;
c) Shumën e grantit për projektin përkatës dhe periudha e kohëzgjatjes;
d) Emrin e organizatës jofitimprurëse përgjegjëse për projektin;
e) Dokumentacion që provon statusin jofitimprurës të organizatës.
Drejtoria Rajonale Tatimore regjistron në një regjistër të veçantë të tilla OJF për efekt të rimbursimit të TVSH-së së paguar në kuadër të këtyre projekteve dhe lëshon për OJF-të një certifikatë të regjistrimit të projektit për efekt të rimbursimit të TVSH-së. Një kopje e kësaj certifikate i përcillet delegacionit të KE-së në Tiranë.
Organizata jofitimprurëse i paraqet drejtorisë rajonale tatimore ku është e regjistruar, kërkesën për rimbursimin e TVSH-së së paguar për zbatimin e kësaj kontrate, duke i bashkëlidhur dokumentet e mëposhtme:
1. Certifikatën e regjistrimit për efekt të rimbursimit të TVSH-së;
2. Kopje të faturave origjinale të blerjeve të mallrave dhe shërbimeve në kuadër të zbatimit të projektit;
3. Vërtetimin e lëshuar nga Komisioni Europian së bashku me listën e konfirmuar të të gjitha faturave të detajuara për shpenzimet e kryera nga OJF-të në kuadër të projektit të financuar nga IPA.
Brenda 30 ditëve pas marrjes së kërkesës dhe verifikimit të shumës së pretenduar, drejtoria rajonale tatimore procedon me rimbursimin e TVSH-së.
Ky udhëzim hyn në fuqi menjëherë dhe botohet në Fletoren Zyrtare.

